Kristian Thulesen Dahl (DF), 2006-06-01:
Jo, vi skal bestemt have en ordentlig velfærd, men jeg bliver nødt til at anholde noget af det, fru Karen Hækkerup kommer med.
Jeg får et spørgsmål, der lyder, om ikke det er sådan, at vi altid bare taler og taler og taler om behovet for flere ressourcer, men når det kommer til stykket, gør vi ingen verdens ting.
Så dokumenterer jeg, at lige præcis på et af de områder, Socialdemokratiet har gjort meget ud af sådan at varme op i forbindelse med afslutningsdebatten, nemlig fødevareområdet, forholder det sig faktisk sådan, at vi har talt om behovet for flere ressourcer, og at vi tilfører flere ressourcer, hvorefter det næste, der kommer, er, at fru Karen Hækkerup siger: Ja, ja, men lad nu fødevareområdet ligge.
Det er da fantastisk!
Når det ikke lige passer ind i krammet, når nu det forstyrrer det billede, man møjsommeligt har forsøgt at opbygge gennem sin egen tale, skal vi bare lade det ligge.
Kan vi så ikke snakke om noget andet?
Sådan tror jeg egentlig vi kunne tage en hel del områder, hvor Socialdemokratiet rejser rundt med en tale netop nu, der handler om, at der er skåret ned på et eller andet område.
Når man så kigger på tallene, er der ikke skåret ned, så er der tilført flere penge.
Det er ikke det samme, som at der ikke stadig væk er problemer og der ikke skal tilføres endnu flere penge.
Men på de fleste områder, hvor Socialdemokratiet rejser rundt og siger, der skæres ned, er der rent faktisk blevet tilført flere penge.
Der må vi bare hver eneste dag besinde os på, når vi står op om morgenen, hvad der er dagens socialdemokratiske historie, hvor vi bliver nødt til at finde nogle faktuelle tal og fortælle, hvordan forholdene rent faktisk er, med det i mente, at det ikke nødvendigvis er sikkert, at det så gør, at der ikke skal mere til, men det er i udgangspunktet og normalt historien.
Altså, udgangspunktet er jo helt forkert.
Udgangspunktet er, at vi aldrig nogen sinde er med til at skaffe flere ressourcer på områder, hvor der er en diskussion om at der mangler ressourcer, men at vi bare taler om det.
Det er jo ikke rigtigt.
Lad os tage et af de områder, fru Karen Hækkerup selv er meget optaget af, nemlig fødevarekontrollen.
Der har vi lavet en aftale, der betyder, at vi på forskellig vis og med forskellige initiativer tilfører fødevarekontrolområdet vel op imod 30 mio. kr. ekstra ud over det, der er aftalt i finansloven.
Det har vi gjort, fordi vi kan se, at der mangler penge til nogle bestemte initiativer, som vi har følt der var behov for at få igangsat allerede i år, frem for at vente til næste år, som det ellers var udgangspunktet.
Det er rigtigt, at Socialdemokratiet så har fremsat et forslag om, at det ikke skulle være 30 mio. kr., men at det skulle være 60 mio. kr.
Det var et tal, man havde fra, jeg tror august sidste år, hvor man, upåagtet at vi havde valgt at sige, at nu tilfører vi op mod 30 mio. kr., holdt fast i det forslag, vi jo netop har behandlet her i Folketingssalen om, at der skulle tilføres 60 mio. kr.
Det viser jo bare lidt om, hvilken tilgang der er til økonomi, for man skulle egentlig tro, at det, at vi tilførte nogle penge, gjorde, at de 60 mio. kr. var blevet til lidt færre. Det er de ikke, det er stadig væk bare 60 mio. kr.
Det er jo forskellen.
hov for vi får tilført, og så tilfører vi det, hvor Socialdemokratiet bare kommer med et eller andet, der er ganget med en eller anden faktor